**Ministru kabineta noteikumu projekta „Grozījumi Ministru kabineta 2005.gada 10.maija noteikumos Nr.321 „Noteikumi par tukšo materiālo nesēju un reproducēšanai izmantojamo iekārtu atlīdzības lielumu un tās iekasēšanas, atmaksāšanas, sadales un izmaksas kārtību”” sākotnējās ietekmes novērtējuma ziņojums (anotācija)**

|  |
| --- |
| I. Tiesību akta projekta izstrādes nepieciešamība |
| 1. | Pamatojums |  Ministru kabineta noteikumu projekts „Grozījumi Ministru kabineta 2005.gada 10.maija noteikumos Nr.321 „Noteikumi par tukšo materiālo nesēju un reproducēšanai izmantojamo iekārtu atlīdzības lielumu un tās iekasēšanas, atmaksāšanas, sadales un izmaksas kārtību”” (turpmāk – noteikumu projekts) izstrādāts, pamatojoties uz Autortiesību likuma 34.panta septīto daļu, Satversmes tiesas (turpmāk – ST) 2012.gada 2.maija spriedumu lietā Nr. 2011-17-03 „Par Ministru kabineta 2005.gada 10.maija noteikumu Nr.321 „Noteikumi par tukšo materiālo nesēju un reproducēšanai izmantojamo iekārtu atlīdzības lielumu un tās iekasēšanas, atmaksāšanas, sadales un izmaksas kārtību” 3. un 4.punkta atbilstību Latvijas Republikas Satversmes 64., 105. un 113.pantam” (turpmāk – ST spriedums) un Ministru prezidenta 2012.gada 15.maija rezolūciju Nr.111-1/36, kurā Kultūras ministrijai dots uzdevums attiecīgo tiesību akta projektu iesniegt izskatīšanai Ministru kabinetā līdz 2012.gada 1.oktobrim. |
| 2. | Pašreizējā situācija un problēmas |  Autortiesību likuma 34.panta pirmā daļa nosaka, ka bez autora piekrišanas fiziskajai personai atļauts darbus, kas iekļauti tiesiski iegūtā filmā vai fonogrammā vai arī citā aizsargājamā darba izpausmes formā, kā arī vizuālos darbus reproducēt (tai skaitā ciparu formātā) vienā kopijā personiskai lietošanai bez tieša vai netieša komerciāla nolūka. Šādas kopijas izgatavošanā nedrīkst iesaistīt citas personas. Autori ir tiesīgi saņemt taisnīgu atlīdzību par šādas kopijas izgatavošanu (nesēja atlīdzība). Saskaņā ar Autortiesību likuma 34.panta septīto daļu nesēja atlīdzības lielumu, iekasēšanas, atmaksāšanas un izmaksāšanas kārtību, kā arī proporcionālo sadali starp autoriem, izpildītājiem un fonogrammu un filmu producentiem nosaka Ministru kabinets. Minētā deleģējuma izpildei Ministru kabinets izdevis 2005.gada 10.maija noteikumus Nr.321 „Noteikumi par tukšo materiālo nesēju un reproducēšanai izmantojamo iekārtu atlīdzības lielumu un tās iekasēšanas, atmaksāšanas, sadales un izmaksas kārtību” (turpmāk – noteikumi). Noteikumu 3. un 4.punktā ir uzskaitīti tukšie materiālie nesēji un reproducēšanai izmantojamās iekārtas (turpmāk – nesēji un iekārtas), par kuriem maksājama nesēja atlīdzība, kā arī noteikts nesēja atlīdzības apmērs par vienu vienību. Minētās normas nosaka: „3. Atlīdzību par tukšajiem materiālajiem nesējiem maksā šādā apmērā (atlīdzības lielumu nosaka kā individuālu likmi par vienu vienību):3.1. audiokasetes – 0,03 lati; 3.2. videokasetes – 0,06 lati; 3.3. minidiski (MD) – 0,03 lati; 3.4. CD-R, CD-RW – 0,10 latu; 3.5. DVD-R, DVD-RW – 0,20 latu.4. Atlīdzību par reproducēšanai izmantojamām iekārtām maksā šādā apmērā (atlīdzības lielumu nosaka kā individuālu likmi par vienu vienību):4.1. audiomagnetofons ar audiokasešu ieraksta funkciju, radio ar audiokasešu ieraksta funkciju, audiomagnetofons ar audiokasešu un CD ieraksta funkciju, radio ar audiokasešu un CD ieraksta funkciju, radio ar CD ieraksta funkciju, radio ar MD ieraksta funkciju, CD atskaņotājs ar ieraksta funkciju, MDatskaņotājs ar ieraksta funkciju, MP3 atskaņotājs ar integrētu cieto disku – 1 lats; 4.2. videomagnetofons ar videokasešu ieraksta funkciju, televizors ar videokasešu ieraksta funkciju – 1 lats; 4.3. DVD atskaņotājs ar ieraksta funkciju, televizors ar DVD ieraksta funkciju – 1 lats; 4.4. satelītu uztvērējs ar datu ieraksta iespējām – 1 lats; 4.5. jebkurš CD rakstītājs, kas pievienojams datoram, – 1 lats; 4.6. jebkurš DVD rakstītājs, kas pievienojams datoram, – 1 lats.” 2011.gada 11.augustā biedrības „Latvijas Izpildītāju un producentu apvienība” (LaIPA), „Autortiesību un komunicēšanās konsultāciju aģentūra / Latvijas Autoru apvienība” (AKKA/LAA), „Latvijas Kinoproducentu asociācija” un „Latvijas Profesionālo aktieru apvienība” vērsās ST ar konstitucionālo sūdzību, lūdzot ST izvērtēt apstrīdēto normu atbilstību Latvijas Republikas Satversmes 64., 105. un 113.pantam.  ST nosprieda: „atzīt Ministru kabineta 2005.gada 10.maija noteikumu Nr. 321 „Noteikumi par tukšo materiālo nesēju un reproducēšanai izmantojamo iekārtu atlīdzības lielumu un tās iekasēšanas, atmaksāšanas, sadales un izmaksas kārtību” 3. un 4.punktu par neatbilstošu Latvijas Republikas Satversmes 113.pantam un spēkā neesošu no 2012.gada 1.novembra, ja Ministru kabinets nepārvērtē nesēju un iekārtu saraksta atbilstību Autortiesību likuma 34.pantā ietvertajam deleģējumam saistībā ar tehnoloģiju attīstības radītajām pārmaiņām” (ST sprieduma 28.lpp.). ST ir norādījusi, ka noteikumu 3. un 4.punktam ir jānodrošina taisnīga atlīdzība par autortiesību subjektu mantisko tiesību ierobežojumu (ST sprieduma 20.lpp.). Ministru kabinetam (MK) ir tiesības un pienākums, balstoties uz skaidri definētiem kritērijiem, iekļaut konkrētus nesējus un iekārtas noteikumu 3. un 4.punktā (ST sprieduma 23.lpp.). Tāpat ST ir norādījusi, ka MK var izdarīt tiesībpolitisku izšķiršanos par konkrētu nesēju un iekārtu iekļaušanu nesēju un iekārtu sarakstā, pamatojoties uz Eiropas Savienības Tiesas 2010.gada 21.oktobra spriedumā lietā Nr.C-467/08 minētajiem kritērijiem vai jebkuriem citiem skaidri definētiem kritērijiem, kuru piemērošanu Ministru kabinets atzīst par tiesiski pamatotu (ST sprieduma 23.lpp.). ST arī norādīja, ka „ir iespējami tādi tiesiski apsvērumi, saskaņā ar kuriem Ministru kabinets kādu nesēju vai iekārtu var arī neietvert apstrīdētajās normās. Tādējādi tiesiskais pamats nesēja atlīdzības iekasēšanai par konkrētiem nesējiem un iekārtām var tikt radīts vienīgi ar Ministru kabineta noteikumiem” (ST sprieduma 27.lpp.). Nesēju un iekārtu saraksta pārvērtēšanai piemērojamos kritērijus Kultūras ministrija noteica, balstoties uz:1. nesēja atlīdzības regulējuma noteikšanā un interpretēšanā nozīmīgo normatīvo tiesību aktu, tostarp LR Satversmes, Eiropas Parlamenta un Padomes 2001.gada 22.maija direktīvas 2001/29/EK par dažu autortiesību un blakustiesību aspektu saskaņošanu informācijas sabiedrībā, Autortiesību likuma, analīzi;
2. ST spriedumā un Eiropas Savienības Tiesas (turpmāk – EST) 2010.gada 21.oktobra spriedumā lietā Nr.C-467/08 Padawan SL v SGAE (turpmāk – EST spriedums) paustajām atziņām;
3. sabiedrības līdzdalības procesa ietvaros uzklausītajiem viedokļiem;
4. nesēja atlīdzības normatīvi tiesiskā regulējuma Eiropas Savienības dalībvalstīs, tostarp Lietuvā un Igaunijā, analīzi;
5. autortiesību doktrīnas atziņām.

 2012.gada 6.augustā Kultūras ministrija pasūtīja pētījumu par Latvijas iedzīvotāju paradumiem attiecībā uz tiesiski iegūtu autortiesību darbu reproducēšanu personiskai lietošanai (turpmāk – privātkopēšanas pētījums). Privātkopēšanas pētījuma veicējs aptaujāja 1039 respondentus vecumā no 15 līdz 74 gadiem visos Latvijas reģionos. Atbilstoši minētajam pētījumam likumīgi iegūtus, ar autortiesībām aizsargātus darbus savai personiskai lietošanai šī gada laikā ir reproducējuši (kopējuši) **13% respondentu** (129 respondenti no 1039). Turpretim 85% respondentu šādas darbības nav veikuši. 2% respondentu bija grūti sniegt konkrētu atbildi.  42% no respondentiem, kuri ir veikuši iepriekš norādīto kopēšanu, ir kopējuši no viena līdz desmit darbiem, 18% respondentu – 11-20 darbus, 9% respondentu – 21-30 darbus. 20% minēto respondentu bija grūti sniegt konkrētu atbildi. Pētījumā aptaujātie respondenti, kuri šī gada laikā bija kopējuši likumīgi iegūtus ar autortiesībām aizsargātus darbus savai personiskai lietošanai, visbiežāk tos kopēja uz šādiem nesējiem – datora cietā diska (56% respondentu), USB zibatmiņas (44% respondentu), CD diska (32% respondentu), DVD diska (32% respondentu). Pārējos nesējus kopēšanai izmantoja mazāk nekā 25% no minētajiem respondentiem. Pētījumā aptaujātie respondenti, kas iepriekš minētajai kopēšanai izmantojuši iekārtas, 2012.gadā visbiežāk kopēšanu veikuši ar datora palīdzību (89% respondentu). Pārējās iekārtas izmantoja mazāk nekā 25% respondentu. Nesēju un iekārtu saraksta pārvērtēšanai Kultūras ministrija piemēroja turpmāk norādītos kritērijus. **1. Autortiesību un blakustiesību subjektu tiesību aizskāruma smaguma pakāpe**.  Autortiesību un blakustiesību subjektiem (turpmāk kopā – autortiesību subjekti) ir tiesības saņemt kompensāciju par savu tiesību atļaut darbu un blakustiesību objektu reproducēšanu ierobežojumu. Minētajai atlīdzībai ir jābūt taisnīgai (Autortiesību likuma 34.panta pirmā daļa). Autortiesību subjektu tiesību aizskāruma smaguma pakāpe vērtējama, ņemot vērā, kāda autortiesību subjektiem būtu iespēja gūt ienākumus, ja Autortiesību likums neparedzētu reproducēšanas tiesību ierobežojumu, kas jākompensē ar nesēja atlīdzības palīdzību. Minētais vērtējums ir atkarīgs no tā, cik lielā mērā sabiedrība veic likumīgi iegūtu ar autortiesībām aizsargātu darbu reproducēšanu personiskai lietošanai. Privātkopēšanas pētījuma rezultāti norāda uz to, ka tikai 13% iedzīvotāju veic iepriekš minēto reproducēšanu. Turklāt, kā liecina minētā pētījuma rezultāti, arī attiecīgā autortiesību ierobežojuma izmantošanas intensitāte (kopēto darbu daudzums) ir neliela. Līdz ar to secināms, ka autortiesību subjektu mantiskajām interesēm ar Autortiesību likuma 34.pantā paredzēto autortiesību ierobežojumu tiek nodarīts nebūtisks kaitējums. **2. Samērīgums ar sabiedrības interesēm.** Nosakot nesējus un iekārtas, par kurām ir maksājama nesēja atlīdzība, un attiecīgās atlīdzības lielumu, jāņem vērā, ka ar nesēja atlīdzības palīdzību sabiedrībai uzliktajam ekonomiskajam slogam ir jābūt samērīgam ar sabiedrības ieguvumu no attiecīgā autortiesību ierobežojuma izmantošanas. Jāņem vērā, ka minētais autortiesību ierobežojums tiek izmantots nebūtiskā apmērā, un tas, ka nesēji un iekārtas var tikt izmantoti citu, ar autortiesību ierobežojuma izmantošanu nesaistītu mērķu sasniegšanai, piemēram, savu darbu ierakstīšanai un uzglabāšanai.  Tāpat jāņem vērā, ka atbilstoši privātkopēšanas pētījuma datiem 85% iedzīvotāju neveic ar autortiesībām aizsargātu darbu reproducēšanu personiskai lietošanai. Tas nozīmē, ka nesēja atlīdzības radītais ekonomiskais slogs tiek attiecināts uz lielāko sabiedrības daļu, kas negūst labumu no minētā autortiesību ierobežojuma. Par nesamērīgu atzīstama nesēja atlīdzības paredzēšana par tādiem nesējiem un iekārtām, kas tiek izmantoti likumīgi iegūtu ar autortiesībām aizsargātu darbu reproducēšanai personiskai lietošanai, taču kuru izmantojums nodara minimālu kaitējumu autortiesību subjektu mantiskajām interesēm. Līdz ar to nesēju un iekārtu sarakstā nebūtu iekļaujami tie nesēji un iekārtas, kurus iepriekš minētai reproducēšanai izmanto mazāk nekā 3% no visiem respondentiem, kas tika aptaujāti privātkopēšanas pētījuma ietvaros, jeb ~25% no respondentiem, kas veic likumīgi iegūtu ar autortiesībām aizsargātu darbu reproducēšanu personiskai lietošanai.  **3. Autoru iespējas citos veidos gūt mantisku labumu no reproducēšanas.** Pārvērtējot nesēju un iekārtu sarakstus, jāņem vērā, ka autortiesību subjektiem ir iespēja saņemt taisnīgu atlīdzību par savu darbu reproducēšanai personiskai lietošanai, ietverot minēto atlīdzību atsavināmā darba eksemplāra cenā. Šāda iespēja tiek nereti izmantota arī praksē, piemēram, atsavinot mūzikas darbus dažādos interneta veikalos ([www.itunes.com](http://www.itunes.com), [www.spotify.com](http://www.spotify.com) u.c.).  **4. Dubultas aplikšanas nepieļaujamība.** Nesēju un iekārtu saraksta pārvērtēšanā abi saraksti (noteikumu 3.un 4.punkts) ir skatāmi kopsakarā, lai novērstu nesēju un iekārtu dubultas aplikšanas risku. Atbilstoši privātkopēšanas pētījuma rezultātiem par nesēju izmantošanu reproducēšanai, likumīgi iegūti, ar autortiesībām aizsargāti darbi personiskai lietošanai visvairāk tiek kopēti uz datoru cietajiem diskiem (56% respondentu). Savukārt, no iekārtu saraksta visbiežāk kopēšanai tiek izmantoti datori (89% respondentu). Tādējādi, novēršot nesēju un iekārtu dubulto aplikšanu, nesēja atlīdzība būtu maksājama tikai par datoriem. Pašreiz noteikumi paredz nesēja atlīdzību kā fiksētu likmi. Pastāv risks, ka šāds regulējums nenodrošinās nesēja atlīdzības pielāgošanos nesēju un iekārtu cenu izmaiņām, kas savukārt var negatīvi ietekmēt nesēju un iekārtu tirgu Latvijā. Minētais risks ir augstāks attiecībā uz nesējiem. Tāpēc noteikumu projekts paredz nesēja atlīdzību noteikt kā procentuālu likmi no nesēju pirmās atsavināšanas cenas Latvijas teritorijā. Saskaņā ar Ministru kabineta komitejas 2012.gada 15.oktobra sēdes protokollēmuma Nr.40 2.§ 2.1.punktu uz visa veida personālajiem datoriem attiecināta fiksēta likme. Nosakot nesēja atlīdzības likmes, veikts Eiropas Savienības dalībvalstu prakses izvērtējums, īpašu uzmanību pievēršot kaimiņvalstīm (pamatā balstoties uz Nīderlandes Privātkopēšanas organizācijas veikto pētījumu *„International Survey on Private Copying Law & Practice 2010”* – pieejams tiešsaistē - http://www.thuiskopie.nl/assets/cms/File/Digital\_Survey%202010\_Web%20version.pdf). **CD un DVD**Igaunijā – 8%Lietuvā – 6%Bulgārijā – 5%Grieķijā – 6%Polijā – 1,72%/2,53%Rumānijā – 3%Slovākijā – 6%Citās Eiropas Savienības dalībvalstīs par tukšajiem CD un DVD paredzēta fiksēta nesēja atlīdzības likme. **USB zibatmiņas**Nesēja atlīdzība par USB zibatmiņām procentuālā izteiksmē ir noteikta šādās Eiropas Savienības dalībvalstīs:Bulgārijā 2% Grieķijā 6%Polijā 0,47%Rumānijā 3%Lielākajā daļā valstu (Austrijā, Beļģijā, Čehijā, Francijā, Lietuvā, Ungārijā, Itālijā, Slovēnijā) nesēja atlīdzības lielums ir atkarīgs no USB zibatmiņas ietilpības.Piemēram, Lietuvā paredzētas šādas nesēja atlīdzības likmes:līdz 1 GB 0,10 LVL1 GB – 2 GB 0,20 LVL2,1 GB – 4 GB 0,40 LVL4,1 GB – 8 GB 0,60 LVL8,1 GB – 16 GB 1 LVL16,1 GB – 32 GB 1,40 LVLvirs 32 GB 2,00 LVLAustrijā nesēja atlīdzības lielums svārstās no 0,10 LVL (par USB zibatmiņu līdz 1 GB) līdz 0,53 LVL (par USB zibatmiņu virs 16 GB).Beļģijā – no 0,10 LVL (līdz 2 GB) līdz 0,95 LVL (virs 16 GB).Ungārijā – no 0,25 LVL (līdz 1 GB) līdz 6,43 LVL (virs 32 GB).Virknē valstu nesēja atlīdzība tiek noteikta par 1 GB:Čehijā – 0,04 LVL (maksimālais lielums – 2,39 LVL par vienību);Francijā – no 0,16 LVL (līdz 1 GB) līdz 0,09 LVL (10 GB – 16 GB);Itālijā – 0,07 LVL (līdz 4 GB) un 0,06 (virs 4 GB); maksimālais lielums par vienību – 6,32 LVL;Slovēnijā – 0,02 LVL (maksimālais lielums – 11,73 LVL par vienību).Dānijā ir noteikta fiksēta nesēja atlīdzība: 0,46 LVL par vienību. **Personālie datori** (salīdzinājumam izmantota arī informācija no prof. Martin Kretschmer pētījuma „*Private Copying and Fair Compensation: An Empirical Study of Copyright Levies in Europe*” – pieejams tiešsaistē <http://www.wipo.int/edocs/mdocs/mdocs/en/wipo_ip_econ_ge_1_12/wipo_ip_econ_ge_1_12_ref_kretschmer.pdf>, kā arī informācija, kas saņemta no Lietuvas Kultūras ministrijas) Lietuvā – 4 LVL (20 LTL)Čehijā – 3%Francijā – 5,62 LVLVācijā – 8,54 LVLItālijā – 1,33 LVL/ 1,69 LVL (bez/ar integrētu disku rakstītāju). Visu veidu CD un DVD diskiem nesēja atlīdzības likmes lielums noteikts, īpaši ņemot vērā Lietuvas un Igaunijas attiecīgās likmes (6% un 8%). Nosakot nesēja atlīdzības likmes lielumu USB zibatmiņām, tika papildus ņemts vērā, ka, attiecinot Lietuvā noteiktās nesēja atlīdzības likmes uz Latvijas internetveikalos norādītajām vidējām USB zibatmiņu pārdošanas cenām (bez PVN), vidējais nesēja atlīdzības likmes lielums būtu apmēram 12%.  Nosakot nesēja atlīdzības fiksēto likmi attiecībā uz personālajiem datoriem, tika papildus ņemts vērā, ka AKKA/LAA ir lūgusi to noteikt 3 LVL apmērā (AKKA/LAA 2012.gada 18.oktobra vēstule Nr.2/5-227), turpretim Latvijas Elektrotehnikas un elektronikas rūpniecības asociācija ir lūgusi to noteikt 1 LVL apjomā.  |
| 3. | Saistītie politikas ietekmes novērtējumi un pētījumi | Projekts šo jomu neskar. |
| 4. | Tiesiskā regulējuma mērķis un būtība | Noteikumu projekts paredz grozīt noteikumu 3. un 4.punktu, lai nodrošinātu nesēju un iekārtu saraksta atbilstību Autortiesību likuma 34.pantā ietvertajam deleģējumam saistībā ar tehnoloģiju attīstības radītajām pārmaiņām. Tiesiskā regulējuma mērķis ir nodrošināt tādu nesēja atlīdzības sistēmas darbību, kura būtu balstīta uz iepriekš minēto kritēriju izvērtējumu. Tāpat, ņemot vērā paredzētos grozījumus noteikumu 3. un 4.punktā, noteikumu projekts paredz grozīt 6.1.apakšpunktu, svītrot 7., 21. un 22.punktu, kā arī izteikt 20.punktu jaunā redakcijā. Noteikumu projekta 6.1.apakšpunktā paredzēts ietvert tukšo materiālo nesēju un reproducēšanai izmantojamo iekārtu izgatavotāju un komersantu, kas ieved Latvijā tukšos materiālos nesējus vai reproducēšanai izmantojamās iekārtas, pienākumu sniegt nesēja atlīdzību administrējošajai organizācijai informāciju par izgatavoto vai ievesto tukšo materiālo nesēju pirmās atsavināšanas cenu Latvijas teritorijā. Minētā informācija nepieciešama iekasējamās atlīdzības lieluma noteikšanai. Noteikumu projekts paredz svītrot noteikumu 7.punktu, jo tas attiecas uz noteikumu 4.5. un 4.6.apakšpunktā minētajām reproducēšanai izmantojamajām iekārtām, kuras tiek izslēgtas no reproducēšanai izmantojamo iekārtu saraksta. Ņemot vērā noteikumu projektā paredzētos grozījumus noteikumu 3. un 4.punktā, nepieciešams grozīt noteikumu 20.punktu, izsakot to jaunā redakcijā. Minētajā punktā tiek noteikts iekasētās atlīdzības sadalījums autortiesību un blakustiesību subjektu grupām. Sadalījuma proporcija ir saglabāta iepriekšējā līmenī, ņemot vērā, ka par USB zibatmiņām iekasētā atlīdzība sadalāma līdzīgi kā atlīdzība, kas iekasēta par CD un DVD (noteikumu 22.punkts). Tāpat sadalāma atlīdzība par personālajiem datoriem, ņemot vērā to plašā pielietojuma raksturu. Saistībā ar grozījumiem noteikumu 20.punktā paredzēts svītrot noteikumu 21. un 22.punktu. Ņemot vērā ST spriedumā noteikto termiņu tā izpildei, noteikumu projekts paredz tā spēkā stāšanos 2012.gada 1.novembrī. |
| 5. | Projekta izstrādē iesaistītās institūcijas | Kultūras ministrija, ar kultūras ministra 2005.gada 22.septembra rīkojumu Nr.172 izveidotā darba grupa Ministru kabineta 2005.gada 10.maija noteikumu Nr.321 „Noteikumi par tukšo materiālo nesēju un reproducēšanai izmantojamo iekārtu atlīdzības lielumu un tās iekasēšanas, atmaksāšanas, sadales un izmaksas kārtību” 3. un 4.punkta izvērtēšanai. |
| 6. | Iemesli, kādēļ netika nodrošināta sabiedrības līdzdalība | Projekts šo jomu neskar**.** |
| 7. | Cita informācija | Nav. |

|  |
| --- |
| II. Tiesību akta projekta ietekme uz sabiedrību |
| 1. | Sabiedrības mērķgrupa |   Sabiedrības mērķgrupas ir:1. ar autortiesībām aizsargātu darbu autori, kā arī blakustiesību īpašnieki (izpildītāji, fonogrammu un filmu producenti);
2. nesēju un iekārtu izgatavotāji un komersanti, kas ieved Latvijā nesējus vai iekārtas
 |
| 2. | Citas sabiedrības grupas (bez mērķgrupas), kuras tiesiskais regulējums arī ietekmē vai varētu ietekmēt | Projekts ietekmē sabiedrību kopumā.  |
| 3. | Tiesiskā regulējuma finansiālā ietekme |  Noteikumu projekts sabiedrības mērķgrupas finansiāli ietekmēs tieši, jo prognozējamas iekasētās nesēja atlīdzības summas izmaiņas.  Pārējo sabiedrības daļu projekts finansiāli ietekmēs netieši, ja nesēja atlīdzības un nesēju un iekārtu saraksta izmaiņu rezultātā attiecīgi tiks grozītas nesēju un iekārtu mazumtirdzniecības cenas. |
| 4. | Tiesiskā regulējuma nefinansiālā ietekme | Projekts šo jomu neskar.  |
| 5. | Administratīvās procedūras raksturojums | Projekts šo jomu neskar. |
| 6. | Administratīvo izmaksu monetārs novērtējums | Projekts šo jomu neskar. |
| 7. | Cita informācija | Nav. |

|  |
| --- |
| VI. Sabiedrības līdzdalība un šīs līdzdalības rezultāti |
| 1. | Sabiedrības informēšana par projekta izstrādes uzsākšanu |  Noteikumu projekta izstrādē vērtēti ar kultūras ministra 2005.gada 22.septembra rīkojumu Nr.172 izveidotās darba grupas Ministru kabineta 2005.gada 10.maija noteikumu Nr.321 „Noteikumi par tukšo materiālo nesēju un reproducēšanai izmantojamo iekārtu atlīdzības lielumu un tās iekasēšanas, atmaksāšanas, sadales un izmaksas kārtību” 3. un 4.punkta izvērtēšanai (turpmāk – darba grupa) sanāksmēs paustie darba grupas dalībnieku viedokļi.  Tāpat vērtēti darba grupas dalībnieku viedokļi, kuri sniegti atsevišķi. |
| 2. | Sabiedrības līdzdalība projekta izstrādē  |  Darba grupā piedalās:1. Kultūras ministrijas pārstāvji;
2. Ekonomikas ministrijas pārstāvis;
3. AKKA/LAA pārstāvis;
4. LaIPA pārstāvis;
5. Latvijas Kinoproducentu asociācijas pārstāvis;
6. Latvijas Profesionālo aktieru apvienības pārstāvis;
7. Latvijas Datortehnoloģiju asociācijas pārstāvis;
8. Latvijas Elektrotehnikas un elektronikas rūpniecības asociācijas (turpmāk – LETERA) pārstāvis;
9. Latvijas Informācijas un komunikācijas tehnoloģijas asociācijas pārstāvis (turpmāk – LIKTA);
10. Latvijas Patērētāju interešu aizstāvības asociācijas pārstāvis.
 |
| 3. | Sabiedrības līdzdalības rezultāti  | 1. Ar autortiesībām aizsargātu darbu autorus, kā arī blakustiesību īpašniekus pārstāvošās organizācijas (AKKA/LAA, LaIPA) paudušas viedokli (AKKA/LAA 2012.gada 25.septembra vēstule Nr.2/5-211; LaIPA 2012.gada 25.septembra e-pasta vēstule), ka tām ir pamats uzskatīt, ka ST spriedums nav izpildīts un ka noteikumu projekts „nenodrošina tiesību īpašniekiem taisnīgu atlīdzību par viņu darbu kopēšanu personiskai lietošanai.” Būtiskākais priekšlikums, kas tika ņemts vērā: atlīdzības noteikšanai izmantojamās bāzes - „izgatavošanas vai ievešanas cena” - aizstāšana ar „pirmās atsavināšanas cenu Latvijas teritorijā”, tiesiskās drošības nolūkā papildinot to ar precizējošu norādi, ka nesēja atlīdzība aprēķināma no cenas bez pievienotās vērtības nodokļa. Būtiskākie priekšlikumi, kas netika ņemti vērā: - papildināt noteikumu 3.punktā uzskaitītos nesējus ar visa veida zibatmiņām un visa veida ārējiem cietiem diskiem, kā arī papildināt noteikumu 4.punktā uzskaitītās reproducēšanai izmantojamās iekārtas ar citām iekārtām (ierīcēm ar CD ieraksta funkciju, datoram pievienojamiem CD un DVD rakstītājiem, mobilajiem tālruņiem u.c.). Priekšlikums netika ņemts vērā, jo šādai papildināšanai nav pamata, ņemot vērā iepriekš norādītos kritērijus un privātkopēšanas pētījuma rezultātus.- grozīt noteikumu 5.punktu, kas paredz papildu pienākumu uzlikšanu nesēja atlīdzības maksātājiem. Minētais priekšlikums nav saistīts ar ST sprieduma izpildi un ir jāvērtē darba grupā, noskaidrojot visu iesaistīto pušu viedokli, kā arī izvērtējot iespēju to iesniegt Ministru kabinetā atsevišķu noteikumu grozījumu formā. Tāpat ņemams vērā, ka jau pašreiz noteikumi nesēja atlīdzību administrējošajai organizācijai nosaka plašas pilnvaras saņemt administrēšanai nepieciešamo informāciju (sk. noteikumu 26.-28.punktu). 2. Nesēju un iekārtu izgatavotāju un komersantu, kas ieved Latvijā nesējus vai iekārtas, interešu pārstāvji ir norādījuši, ka būtu vērtējama iespēja atcelt nesēja atlīdzību.  LIKTA ir norādījusi, ka noteikumu projekts nepamatoti palielina iekasējamās nesēja atlīdzības apmēru un „tas ir vērtējams, kā nesamērīgs ar reālo datu nesēju un iekārtu izlietojumu darbu kopēšanai privātām vajadzībām un var nostādīt Latvijas komersantus neizdevīgākā situācijā par citu Baltijas valstu komersantiem”. Būtiskākie priekšlikumi, kas netika ņemti vērā: - LETERA priekšlikums „noteikt, ka nesēja atlīdzību maksā komersanti, kas šīs iekārtas pārdod fiziskām personām (t.i. mazumtirdzniecībā)”. Priekšlikumu neatbalsta AKKA/LAA, LaIPA, LIKTA. Ņemot vērā vienprātības trūkumu darba grupas dalībnieku starpā un to, ka piedāvātās izmaiņas būtiski ietekmē nesēja atlīdzības sistēmu, veicama to papildu izvērtēšana. Minētais priekšlikums nav saistīts ar ST sprieduma izpildi. - LETERA priekšlikums noteikt fiksētu likmi 1 LVL apmērā, kas maksājama par personālajiem datoriem. Priekšlikums tika atbalstīts daļā par nesēja atlīdzības fiksētās likmes attiecināšanu uz personālajiem datoriem, taču nav atbalstāms piedāvātais likmes lielums, jo tas ir nesamērīgi zems, salīdzinot ar personālo datoru izmantojuma apjomu ar autortiesībām aizsargātu darbu reproducēšanai personiskai lietošanai. - LIKTA priekšlikums veikt nesēja atlīdzības likmju būtisku samazināšanu. Priekšlikums tika daļēji ņemts vērā. Piedāvātās likmes ir noteiktas, ņemot vērā iepriekš norādītos nesēju un iekārtu saraksta pārvērtēšanai izmantotos kritērijus un informāciju par aktuālajām likmēm Lietuvā, kā arī vairākās citās Eiropas Savienības dalībvalstīs (Grieķija, Polija, Rumānija, Bulgārija, Igaunija u.c.). - LIKTA viedoklis, ka nav pieļaujama vienlaicīga datoru un USB zibatmiņu aplikšana ar nesēja atlīdzību. Atšķirībā no datoru cietajiem diskiem, kuri parasti ir neatņemamas datoru sastāvdaļas, USB zibatmiņas ir papildu informācijas nesēji, kuru iegāde tiek veikta neatkarīgi no datora iegādes. - LIKTA un Ekonomikas ministrijas priekšlikums veikt noteikumu grozījumus attiecībā uz profesionālo lietotāju reģistra uzturēšanu. Noteikumos paredzētais mehānisms juridisko personu atbrīvošanai no nesēja atlīdzības atbilst Autortiesību likuma 34.panta regulējumam. Lai izvērtētu iespējas mazināt netiešo administratīvo slogu, kas rodas personām, kurām jāreģistrējas profesionālo lietotāju reģistrā un jāsniedz noteikumu 15.punktā norādītās atskaites, plānots veikt attiecīgu pētījumu. Saskaņā ar Ministru kabineta komitejas 2012.gada 15.oktobra sēdes protokollēmuma Nr.40 2.§ 2.3.punktu Kultūras ministrijai kopīgi ar Valsts kanceleju jāsagatavo Ministru kabineta sēdes protokollēmuma projekts ar uzdevumu Valsts kancelejai kopīgi ar Ekonomikas ministriju un Kultūras ministriju sagatavot un līdz 2013.gada 1.maijam iesniegt Ministru kabinetā informatīvo ziņojumu par pētījuma rezultātiem un priekšlikumiem grozījumiem normatīvajos aktos, lai mazinātu administratīvo slogu un neiekasētu atlīdzību par tukšajiem materiālajiem nesējiem, ja tie tiek izmantoti profesionāliem mērķiem. 3. Ekonomikas ministrija ir konceptuāli atbalstījusi noteikumu projekta tālāku virzību. Ņemts vērā Ekonomikas ministrijas priekšlikums precizēt noteikumu projekta 4.punktā lietoto terminu „visa veida datori”, kā arī veikt atbilstošus grozījumus noteikumu punktos, kuros ir sniegta atsauce uz noteikumu 4.punktu.  |
| 4. | Saeimas un ekspertu līdzdalība | Projekts šo jomu neskar. |
| 5. | Cita informācija |  Pēc Kultūras ministrijas pasūtījuma tika veikts pētījums par Latvijas iedzīvotāju paradumiem attiecībā uz tiesiski iegūtu autortiesību darbu reproducēšanu personiskai lietošanai. Pēc noteikumu projekta pieņemšanas plānots informēt par to sabiedrību Kultūras ministrijas mājas lapā un ar ziņu aģentūru starpniecību. |

*Anotācijas III, IV, V, VII sadaļa – projekts šīs jomas neskar.*

Kultūras ministre Ž.Jaunzeme – Grende

Vīza: valsts sekretārs G.Puķītis

2012.10.19. 9:47

3312

R. Gulbis

67330211, rihards.gulbis@km.gov.lv